b"\n_START_ARTICLE_\nMininis transportas\n_START_PARAGRAPH_\nMininis transportas (rus. \xd0\xbc\xd0\xb8\xd0\xbd\xd0\xbd\xd1\x8b\xd0\xb9 \xd1\x82\xd1\x80\xd0\xb0\xd0\xbd\xd1\x81\xd0\xbf\xd0\xbe\xd1\x80\xd1\x82)\xc2\xa0\xe2\x80\x93 stambus karo laivas, ve\xc5\xbeiojantis mininius (ginkluotus k\xc3\xa1rtin\xc4\x97mis minomis) ar torpedinius katerius._NEWLINE_Mininio transporto id\xc4\x97j\xc4\x85 1876\xc2\xa0m. pasi\xc5\xabl\xc4\x97 admirolas Stepanas Makarovas, o 1877\xc2\xa0m. keleivinis garlaivis buvo perdirbtas \xc4\xaf minin\xc4\xaf transport\xc4\x85 \xe2\x80\x9eVelikij Kniaz Konstantin\xe2\x80\x9c ('Didysis kunigaik\xc5\xa1tis Konstantinas')._NEWLINE_Mininiai transportai labai padidino minini\xc5\xb3 ir torpedini\xc5\xb3 kateri\xc5\xb3 veikimo nuotol\xc4\xaf, \xc5\xa1ie kateriai pasidar\xc4\x97 tinkamesni puolimui. Kai kurie mininiai transportai, tokie kaip Rusijos \xe2\x80\x9eVelikij Kniaz Konstantin\xe2\x80\x9c ir Pranc\xc5\xabzijos \xe2\x80\x9eFoudre\xe2\x80\x9c, tur\xc4\x97jo sistem\xc4\x85, leidusi\xc4\x85 greitai \xc4\xafkaitinti kateri\xc5\xb3 garo katilus (tuometinius katerius var\xc4\x97 garo ma\xc5\xa1inos)._NEWLINE__NEWLINE_Minini\xc5\xb3 transport\xc5\xb3 tr\xc5\xabkumas buvo kateri\xc5\xb3 pak\xc4\x97limo ir nuleidimo \xc4\xaf vanden\xc4\xaf sunkumas j\xc5\xabrai banguojant. \xc5\xa0i problema buvo i\xc5\xa1spr\xc4\x99sta tik Antrojo pasaulinio karo metais, kai buvo sukurti dokiniai desantiniai laivai._NEWLINE_\xc5\xa0arvuo\xc4\x8dio \xe2\x80\x9eInflexible\xe2\x80\x9c, ginkluoto ir nuleid\xc5\xbeiamais mininiais kateriais, kapitonas, paklaustas, k\xc4\x85 daryt\xc5\xb3, jei jo \xc5\xa1arvuotis sutik\xc5\xb3 j\xc5\xabroje kit\xc4\x85 tokio pat stiprumo \xc5\xa1arvuot\xc4\xaf, atsak\xc4\x97: \xe2\x80\x9eA\xc5\xa1 pasisteng\xc4\x8diau i\xc5\xa1vengti m\xc5\xab\xc5\xa1io laikydamasis u\xc5\xbe prie\xc5\xa1ininko matomumo rib\xc5\xb3. O sulauk\xc4\x99s sutem\xc5\xb3 nuleis\xc4\x8diau \xc4\xaf vanden\xc4\xaf abu savo mininius katerius ir pasi\xc5\xb3s\xc4\x8diau pulti prie\xc5\xa1o \xc5\xa1arvuot\xc4\xaf.\xe2\x80\x9c_NEWLINE_Admirolas Makarovas, \xc5\xbeinodamas kuklias minini\xc5\xb3 kateri\xc5\xb3 galimybes (l\xc4\x97tumas, ginklas\xc2\xa0\xe2\x80\x93 k\xc3\xa1rtin\xc4\x97s minos, silpna konstrukcija, netikimas audringai j\xc5\xabrai), numat\xc4\x97, kad \xc5\xa1io tipo laivai tinka tik inkaraviet\xc4\x97se stovintiems laivams atakuoti. Taip mininiai transportai bei mininiai kateriai ir buvo naudojami Rusijos-Turkijos kare._NEWLINE_Rusijos-Japonijos karas buvo toki\xc5\xb3 laiv\xc5\xb3 naudojimo pabaiga. Tuo metu jau pasirod\xc4\x97 torpediniai kateriai, gerokai prana\xc5\xa1esni u\xc5\xbe mininius katerius, ta\xc4\x8diau laivai buvo apginkluoti vadinam\xc4\x85ja prie\xc5\xa1minine artilerija, skirta kovai su torpediniais kateriais ir minininkais._NEWLINE__NEWLINE_Rusijos-Japonijos karo metu tik dviem kateriams, nuleistiems nuo \xc5\xa1arvuo\xc4\x8di\xc5\xb3, pavyko s\xc4\x97kminai atakuoti."